送張拱微出都
作者：王安石
朝代：宋

paragraphs: 歸卧不自得，出門無所投。
獨尋城隅水，送子因遠遊。
荒林纏悲風，慘慘吹駝裘。
捉手共笑語，顧瞻中河舟。
嗟人皆行樂，而我方坐愁。
腸胃繞鍾山，形骸空此留。
念始讀詩書，豈非亦有求。
一來裹青衫，觸事自悔尤。
誤爲世所容，榮祿今白頭。
塞責以區區，一毛施萬牛。
不足助時治，但爲故人羞。
寬恩許自劾，終欲東南流。
子今涉冬江，船必泊蔡洲。
寄聲冶城人，爲我問一丘。